Diari Oficial de la Generalitat Valenciana


Sumari del DOGV 10445, del 21-02-2025 (2025/2882)

RESOLUCIÓ de 18 de febrer de 2025, de la Direcció General de Relacions amb les Corts, per la qual es publica el conveni d'encàrrec de gestió, pel qual l'Agència Valenciana de Seguretat i Resposta a les Emergències encarrega a l'Ajuntament d’Albal l'activitat d'instrucció policial en els cursos d'accés a les diferents escales i categories de policia local, organitzats per l'Institut Valencià de Seguretat Pública i Emergències (IVASPE).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10282

Data del DOGV
:   21-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2882

CVE
:   SWLN-T-6542-0226

Data del document
:   01-01-2025

Organisme emissor
:   Presidència de la Generalitat

Tipus de document
:   Resolució

La Generalitat Valenciana a través de l'Agència Valenciana de Seguretat i Resposta a les Emergències, i l'Ajuntament d’Albal han subscrit, prèvia tramitació reglamentària, els dies 13 i 12 de novembre de 2024, respectivament, el conveni de referència, per la qual cosa conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de febrer de 2025 i número 0202/2025, procedeix la publicació en el *Diari Oficial de la Generalitat Valenciana*  d'aquest conveni, que figura annex a esta resolució.

València,18 de febrer de 2025

Jorge Bellver Casaña

Director general de Relacions amb les Corts

*Conveni d’encàrrec de gestió, pel qual l’Agència Valenciana de Seguretat i Resposta a les Emergències encarrega a l’Ajuntament d´Albal l’activitat d’instrucció policial en els cursos d’accés a les diferents escales i categories de policia local organitzats per l’IVASPE*

Reunits

Per una part, Salomé Pradas Ten, consellera de Justícia i Interior de la Generalitat, nomenada pel Decret 18/2024, de 12 de juliol, del president de la Generalitat, pel qual disposa el cessament i nomena les persones titulars de determinades conselleries de la Generalitat, les competències de la qual li venen atribuïdes pel Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, que actua, en qualitat de presidenta de l’Agència Valenciana de Seguretat i Resposta a les Emergències (d’ara en avant, AVSRE), en nom i representació d’esta, d’acord amb el que establixen els articles 6.1.a) i 11.1.b) de la Llei 4/2017, de 3 de febrer, de la Generalitat, per la qual es crea l’AVSRE, en què es conferix a la persona titular de la presidència de l’AVSRE la firma de convenis en matèries que siguen competència de l’Agència, i trobant-se autoritzada a este efecte per l’Acord del Consell de data 24 de setembre de 2024.

Per l’altra part, l’Ajuntament d'Albal (d’ara en avant, l’Ajuntament), amb el NIF G0406776K, i en el seu nom i representació, sa senyoria José Miguel Ferris Estrems, en qualitat d'alcalde de l'Ajuntament, triat i proclamat en la sessió constitutiva realitzada el 17 de juny de 2023, d'acord amb les atribucions que li conferix l'article 21 de la Llei 7/1985, reguladora de les bases de règim local.

Les parts intervenen com a representants i amb les facultats que els seus respectius càrrecs els conferixen, reconeixent-se capacitat recíproca i legitimació bastant en dret per a atorgar i firmar el present conveni, i en virtut d’això;

Exposen

Primer. L’article 3.2.b de la Llei 4/2017, de 3 de febrer, per la qual es crea l’AVSRE, establix com un dels seus objectius, la direcció i gestió de les polítiques relacionades amb la formació i selecció de policies locals, si bé el Decret 122/2017, de 15 de setembre, del Consell, pel qual s’aprova el Reglament orgànic i funcional de l’AVSRE, en l’article 19 atribuïx a l’Institut Valencià de Seguretat Pública i Emergències (d’ara en avant, IVASPE), com a òrgan adscrit a esta, les competències en matèria d’investigació, formació i perfeccionament professional, entre altres, de les policies locals.

Per la seua part, la Llei 17/2017, de 13 de desembre, de coordinació de policies locals de la Comunitat Valenciana, en l’article 41 disposa que per a adquirir la condició de funcionari de carrera en els respectius cossos de la policia local de la Comunitat Valenciana s’ha de superar el preceptiu curs selectiu de formació a realitzar en l’IVASPE. En conseqüència, els aspirants, després de superar les fases d’oposició o concurs oposició convocades per les diferents corporacions locals, han de realitzar este curs, que deriva d’estes, i culminar en l’IVASPE els processos selectius iniciats pels municipis.

Segon. El Decret 179/2021, de 5 de novembre, del Consell, d’establiment de les bases i criteris generals per a la selecció, promoció i mobilitat en els cossos de policia local de la Comunitat Valenciana, en l’article 9.7 establix que per a la realització del curs selectiu esmentat es comptarà amb el personal instructor que exercirà la condició de personal docent col·laborador de l’IVASPE. En este context i amb la pretensió d’establir un pla de transferència de coneixement, és necessari que este personal instructor posseïsca la condició de policia a fi que puga transferir els seus coneixements, experiències, destreses i capacitats a l’alumnat participant en els cursos, convertint-se en una sort de referent, perquè serà l’encarregat de l’observació directa i l’avaluació actitudinal de l’alumnat, així com de la impartició de l’especialitat d’instrucció policial durant els cursos.

Tercer. No obstant això, en l’actualitat, la Comunitat Valenciana no compta amb un cos de policia autonòmica amb uns efectius que puguen exercir les labors d’instrucció policial; per això, adduint raons d’eficàcia, i atés que no posseïx els mitjans tècnics ni personals idonis per a acomplir-les, l’AVSRE considera convenient conferir a l’Ajuntament, per tal com ha mostrat interés a adherir-se a les estipulacions del Conveni marc de col·laboració entre l’AVSRE i la Federació Valenciana de Municipis i Províncies (d’ara en avant, FVMP), publicat en el DOGV número 9719, de 7 de novembre de 2023, un encàrrec de gestió de les regulades en l’article 11 de la Llei 40/2015, d’1 d’octubre, de règim jurídic del sector públic, a través de determinats membres del seu cos de Policia Local, a fi de coadjuvar en la formació de l’alumnat dels cursos selectius amb la impartició de les funcions habitualment exercides per estos efectius.

Quart. Arran de la singularitat de determinades especialitats impartides en els cursos organitzats per l’IVASPE, així com de l’evident necessitat que siguen membres de la Policia Local els que exercisquen les funcions del personal instructor, tant l’AVSRE com l’Ajuntament coincidixen a considerar d’interés esta col·laboració a fi de potenciar la formació, de tal forma que repercutisca en un ensenyament de qualitat i siga profitosa per a l’acompliment dels futurs funcionaris de carrera de la policia local.

Quint. La Llei 8/2010, de 23 de juny, de règim local de la Comunitat Valenciana, disposa en l’article 111.1 que les entitats locals de la Comunitat Valenciana podran cooperar entre si o amb l’Administració (…) de la comunitat autònoma a través de convenis.

Per tot el que s’ha exposat i de conformitat amb la normativa anteriorment ressenyada, les parts acorden subscriure el present conveni singular per a l’encàrrec de gestió consistent a desplegar l’activitat d’instrucció policial en els cursos d’accés a les diferents escales i categories de la Policia Local organitzats per l’IVASPE, que es regirà per les següents:

Clàusules

*Primera. Objecte*

Constituïx l’objecte del present conveni entre l’AVSRE i l’Ajuntament l’adhesió al Conveni marc subscrit l’11 d’octubre de 2023 entre l’AVSRE i l’FVMP, publicat en el DOGV número 9719, de 7 de novembre de 2023, mitjançant la formalització d’un encàrrec de gestió perquè, a través dels efectius que es determinen del seu cos de policia local, impartisquen l’especialitat d’instrucció policial en els cursos selectius d’accés a les diferents escales i categories de Policia Local organitzats per l’IVASPE, de tal manera que transferisquen a l’alumnat, en la seua condició de personal docent col·laborador, les experiències, destreses i habilitats que han anat adquirint al llarg de la seua trajectòria com a funcionaris de carrera dels cossos de policia local, i servisquen com a referents per al futur acompliment de les funcions atribuïdes als funcionaris de la policia local.

Les activitats de formació objecte de l’encàrrec de gestió tindran un caràcter merament material i tècnic, sense que en cap cas la seua realització supose la cessió de la titularitat per part de l’AVSRE ni dels elements substantius del seu exercici, i serà responsabilitat de l’AVSRE dictar tots els actes o resolucions de caràcter jurídic que donen suport a les activitats materials objecte de l’encàrrec de gestió, o en què estes activitats s’integren.

*Segona. Àmbit subjectiu aplicable*

Són parts del present conveni, d’una banda, l’AVSRE, a través de l’IVASPE, com a òrgan encarregat d’organitzar els cursos selectius que han de comptar amb personal instructor, a més d’òrgan comanador.

D’altra banda, l’Ajuntament, com a òrgan encomanat, que està associat a l’FVMP i, mitjançant el seu cos de policia local, resulta interessat a coadjuvar en l’activitat d’instrucció policial en els cursos formatius organitzats per l’IVASPE, adherint-se a les estipulacions del Conveni marc subscrit entre l’AVSRE i l’FVMP, i publicat en el DOGV número 9719, de 7 de novembre de 2023.

*Tercera. Mitjans d’execució*

L’Ajuntament posarà a la disposició de l’AVSRE, amb destinació en l’IVASPE, una llista dels efectius que lliurement determinen per a la realització de les tasques encomanades.

Les accions formatives necessitades per les tasques d’instrucció requeriran la presència de determinats efectius, tant en el torn de matí com en el torn de vesprada, en el cas que es realitzen cursos amb eixe horari, el nombre dels quals variarà depenent del volum de l’alumnat que hi participe. A més, es disposarà d’un altre efectiu que tindrà encomanades les labors de coordinació. La selecció d’este personal, tenint en compte la llista prèviament emesa, la durà a terme l’IVASPE, fins a cobrir les seues necessitats, mitjançant el procediment que estime més oportú, que serà publicitat en qualsevol cas.

Les activitats encomanades, de conformitat amb l’article 11.2 de la Llei 40/2015, d’1 d’octubre, de règim jurídic del sector públic, seran exercides a l’empara dels paràmetres i criteris prèviament determinats per l’IVASPE, a fi d’homogeneïtzar i coordinar la instrucció policial, a l’efecte que l’alumnat reba una formació coherent, estructurada i uniforme.

A fi de substanciar esta homogeneïtzació, els efectius del cos de policia local de l’Ajuntament que realitzen l’activitat encomanada rebran per part de l’IVASPE un curs formatiu on queden fixats els paràmetres i criteris d’actuació requerits per este Institut.

*Quarta. Obligacions de les parts i finançament de l’encàrrec de gestió*

L’Ajuntament designarà, mitjançant l’elaboració d’una llista que posarà a la disposició de l’AVSRE, amb destinació en l’IVASPE, aquells efectius del seu cos de Policia Local que siguen els encarregats de materialitzar l’activitat encomanada en els cursos selectius organitzats per l’IVASPE, que serà exercida en la forma que l’Ajuntament lliurement determine.

En contraprestació, l’AVSRE, quedarà obligada a abonar a l’Ajuntament una quantitat econòmica destinada a compensar els servicis prestats de manera extraordinària pels seus efectius de policia local.

Esta quantia variarà segons el nombre d’hores d’instrucció policial prestades per cada efectiu de policia local que s’haja necessitat en els diferents cursos organitzats per l’IVASPE, a raó de trenta euros (30 €) per hora realment exercida en l’activitat encomanada, si bé, tenint en compte el nombre d’efectius de policia local designats per l’Ajuntament, així com la programació anual de cursos selectius que pretén organitzar l’IVASPE l’any 2024 i la seua duració, s’establix com a import màxim a abonar-li la quantia de dènou mil nou-cents cinquanta-cinc euros amb cinquanta cèntims d'euro (19.955,50 €).

Quan finalitze cada curs selectiu dels programats per l’IVASPE on s’haja utilitzat personal instructor, es determinarà l’import de la contraprestació a satisfer a l’Ajuntament per les labors encomanades durant el desplegament de cada curs individualment considerat, mitjançant un certificat expedit per l’IVASPE, una vegada verificada la documental que consta, on queden acreditades les hores realment exercides en les labors d’instrucció per cada efectiu de Policia Local, que s’obtindran del resultat de multiplicar les hores acreditades per la quantia prèviament estipulada de trenta euros, sense que en cap cas el sumatori per la totalitat dels cursos que s’hagen realitzat durant la seua vigència puga excedir l’import màxim assignat. Després de la seua certificació i conformitat, es procedirà a l’abonament parcial de l’activitat encomanada en cada curs.

L’abonament de la contraprestació que corresponga pels cursos s’efectuarà amb càrrec al capítol II de la secció, entitat i subprograma pressupostari G0107.0107.222B00, de l’Agència Valenciana de Seguretat i Resposta a les Emergències del pressupost de la Generalitat Valenciana.

*Quinta. Òrgan mixt de seguiment i control de les actuacions*

Es crea un òrgan mixt de seguiment i control format per dos representants de l’AVSRE i dos representants de l’Ajuntament.

La persona titular de la direcció de l’AVSRE nomenarà els seus representants, així com la persona que assumirà la presidència de l’òrgan mixt. La presidència dirimirà amb el seu vot els empats.

L’Ajuntament designarà els seus representants, així com la persona que assumirà la secretaria de l’òrgan mixt de seguiment i control.

L’òrgan mixt de seguiment i control serà l’encarregat de supervisar l’execució del conveni, així com d’adoptar les decisions i dictar les instruccions necessàries amb la finalitat d’assegurar la correcta realització de les activitats, incloent-hi, a este efecte, la solució, en primera instància, de les controvèrsies d’interpretació i compliment que puguen plantejar-se.

Respecte de cada acta, acord o informe que, si és el cas, emeta l’òrgan mixt de seguiment i control en el desplegament i l’execució de les seues funcions, se n’haurà de remetre una còpia a l’IVASPE als efectes oportuns.

Durant la vigència del conveni, l’òrgan mixt de seguiment i control es reunirà, de manera ordinària, almenys una vegada abans del venciment del conveni, sense perjuí que, de manera extraordinària i quan així es considere oportú, es reunisca les vegades que siguen pertinents i resulten necessàries.

*Sexta. Vigència*

El present conveni singular, pel qual es formalitza l’encàrrec de gestió, tindrà eficàcia des de la data en què es firme i mantindrà la seua vigència fins al 31 de desembre de 2024.

No obstant l’anterior, en el cas que l’AVSRE haja encomanat a l’Ajuntament que coadjuve en l’activitat d’instrucció policial en els cursos organitzats per l’IVASPE que hagen finalitzat durant l’any 2023 mitjançant la formalització del corresponent conveni singular, i que la seua vigència haja conclòs el 31 de desembre de 2023, seran imputables al present conveni els gastos derivats de la prestació de l’activitat d’instrucció policial que haja sigut executada pels seus efectius, sempre que estiga degudament justificada i s’haja realitzat en ocasió del desplegament de les accions formatives iniciades l’any 2023 però que hagen finalitzat l’any 2024, així com de les iniciades i finalitzades durant l’any 2024 amb anterioritat a l’entrada en vigor del present conveni, tenint en compte la seua necessària cobertura pressupostària, atés que es pretén donar continuïtat a les encomandes de gestió anteriorment formalitzades la vigència de les quals va concloure en l’exercici corrent.

*Sèptima. Naturalesa, normativa i jurisdicció*

Este conveni d’encàrrec de gestió té naturalesa administrativa, si bé queda sostret de la normativa aplicable a la contractació del sector públic, de conformitat amb l’article 6 de la Llei 9/2017, de 8 de novembre, de contractes del sector públic.

De la mateixa manera queda també al marge del que es regula, a propòsit dels convenis, en el capítol VI del títol preliminar de la Llei 40/2015, d’1 d’octubre, de règim jurídic del sector públic, en virtut del seu article 48.9; per tant, haurà de seguir les normes específiques per a les encomandes de gestió, així com les normes bàsiques d’estabilitat pressupostària i sostenibilitat financera, atés que s’han de finançar les activitats objecte de l’encàrrec, i la seua tramitació se substanciarà de conformitat amb el que es disposa en el Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, ja que es tracta d’un conveni que instrumenta un encàrrec de gestió entre diferents administracions públiques.

L’existència de qualsevol tipus de discrepància entre les parts en relació amb la interpretació o l’execució del conveni que no s’haja pogut resoldre en el si de l’òrgan mixt de seguiment i control, es resoldrà d’acord amb el que, a este efecte, determinen els jutjats i tribunals de l’orde jurisdiccional contenciós administratiu.

No obstant això, qualsevol de les parts podrà procedir a la resolució del conveni si alguna no complix les obligacions en els termes acordats, així com quan concórrega alguna altra de les causes d’extinció establides en la clàusula novena.

Contra el present conveni es podrà interposar un recurs jurisdiccional contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, d’acord amb l’article 10 de la Llei 29/1998, de 13 de juliol, de la jurisdicció contenciosa administrativa.

*Octava. Protecció de dades i seguretat de la informació*

En tot cas, els ajuntaments dels quals depenguen els cossos de policia local objecte de l’encàrrec tindran la condició d’encarregat del tractament de les dades de caràcter personal a què puguen tindre accés en execució de la present encàrrec de gestió, i els serà aplicable el que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, així com en el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades.

Per consegüent, les parts no aplicaran estes dades ni les utilitzaran per a finalitats distintes de la prestació de l’objecte del present encàrrec, i no les comunicaran, ni tan sols per a conservar-les, a altres persones físiques o jurídiques, excepte en els casos previstos legalment.

Les parts es comprometen a adoptar les mesures de caràcter tècnic i organitzatiu necessàries que garantisquen la seguretat de les dades de caràcter personal i n’eviten l’alteració, la pèrdua de tractament i l’accés no autoritzat, tenint en compte l’estat de la tecnologia, la naturalesa de les dades emmagatzemades i els riscos als quals estan exposades, provinguen de l’acció humana o del medi físic o natural.

A este efecte, la informació relativa al tractament i la protecció de dades de caràcter personal que resulte de l’execució d’este conveni es troba disponible en l’enllaç següent:

<https://avsre.gva.es/va/proteccio-de-dades>

*Novena. Causes d’extinció*

El present conveni, a més del que es preveu en la clàusula sèptima, podrà extingir-se per les causes següents:

a) El transcurs del termini de vigència.

b) La impossibilitat sobrevinguda de complir el fi.

c) Subscripció d’un nou conveni que substituïsca el present.

d) L’acord unànime de les parts.

e) L’incompliment de les obligacions i els compromisos assumits per part d’algun dels firmants. En este cas, qualsevol de les parts podrà notificar a la part incomplidora un requeriment perquè complisca, en un termini determinat, les obligacions o els compromisos que es consideren incomplits. Si transcorregut el termini indicat en el requeriment persistix l’incompliment, es considerarà resolt el conveni. La resolució del conveni per esta causa podrà comportar la indemnització dels perjuís causats, que seran valorats, si és el cas, per l’òrgan mixt de seguiment i control.

f) Per decisió judicial declaratòria de la nul·litat del conveni.

g) Qualsevol altra causa diferent de les anteriors prevista en el conveni o en altres lleis.

Si, quan concórrega qualsevol de les causes d’extinció del conveni, hi ha actuacions en curs d’execució, les parts podran acordar la continuació i finalització de les actuacions en curs que consideren oportunes, establint un termini improrrogable per a finalitzar-les, transcorregut el qual haurà de realitzar-se’n la liquidació.

*Dècima. Publicitat*

Es donarà l’oportuna publicitat activa al present conveni en el portal de transparència de la Generalitat, conforme al que establixen els articles 12.1 i 21 de la Llei 1/2022, de 13 d’abril, de transparència i bon govern de la Comunitat Valenciana. A més i de conformitat amb l’article 11.3.b de la Llei 40/2015, d’1 d’octubre, de règim jurídic del sector públic, el conveni haurà de publicar-se en el *Diari Oficial de la Generalitat Valenciana*, per tal com es tracta del butlletí oficial de l’òrgan comanador, sense perjuí de la publicació en altres butlletins oficials.

I, com a prova de conformitat amb tot el que s’ha assenyalat, en l’exercici de les facultats que legalment corresponen a cadascun dels firmants, i obligant les administracions públiques que cadascú representa, es firma el present conveni d’encàrrec de gestió.

València, a la data de la signatura

Per l’ AVSRE

Salomé Pradas Ten

13 de novembre de 2024

Per l’Ajuntament d’Albal

José Miguel Ferris Estrems

12 de novembre de 2024